《閒看佛书》
宋代·郭印

金仙入汉梦，始闻佛法东。
梁武好尤笃，上下争尊崇。
寻译到李好，伽蓝栋宇充。
煌煌五千卷，披读未易终。
楞严明根尘，金刚了色空。
圆觉祛禅病，维摩现神通。
四书皆等教，真可发愚蒙。
我常日寓目，清晨课其功。
油然会心处，喜乐浩无穷。
寄语看经人，勿堕文字中。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。